પડદા ઉપર કાઉન્ટ ડાઉનના આંકડાઓ દેખાડવાની સાથે પડતો ઈન્ટરવલ બરાબર 10 મિનિટ પૂરી થતાની સાથે જ પૂરો થઈને નવા ખેલનો આરંભ થઈ જાય છે. મોટા પડદાની પાછળ નૃત્ય કરતી છોકરીનો મોટો પડછાયો અને એની સાથે બીજા બે કલાકારો જે લોકોના નાના પડછાયા લાઈવ મ્યુઝિકની સાથે નૃત્ય કરે છે અને એક સમયે ત્રણે પડછાયા એક થઈને અંગકસરતના ખેલ કરે છે. એ આઈડિયા સરળ છતાં ખૂબ જ આકર્ષક છે. સી-સોના લાકડાના પાટિયાના સિદ્ધાંત મુજબ એક બાજુ ઉપર એક છોકરી ઊભેલી હોય અને બીજી ઊંચી બાજુ પર જોરથી કોઈ પછડાય ત્યારે એ છોકરી સનનન કરતી હવામાં ઊંચે ઊડે અને બીજા છોકરાઓએ હાથમાં પકડેલી લાકડીઓ ઉપર પચીસ ફૂટ ઊંચે ગોઠવેલી ખુરશીમાં ગોઠવાઈ જાય અથવા થોડે દૂર ગાદલું પકડીને ઊભેલા પલંગ પર ઉતરાણ કરે. એ જોવાની મજા જ અનેરી છે.